Here is a page extracted from Wikipedia that may contain CSS, HTML, and a lot of unformatted text.

Title: Sierra de la Chinebrosa
Content: La sierra de la Chinebrosa u   ye una aliniación montanyosa con dirección W-E que fa parte de la unidat morfoestructural dita "serranías marguinals" de lo Sistema Iberico terolano.. Se troba en la part oriental de la provincia de Teruel en la comarca de lo Baixo Aragón.

La superficie de la sierra de la Chinebrosa perteneixe a los termins municipals de Calanda, La Torre de Viliella y Belmont en la versant norte, y La Cerollera, La Canyada de Beric y La Chinebrosa en la versant sud, enumeraus en sentiu horario.

Altarias 
La principal altaria ye El Pilón u Chinebrosa con 892 m y un vértiz cheodesico, seguida de Sant Marc (819 m). Dende l'altaria de lo Castiello de Bunyuel a 524 m se controlaba la entrada a las localidaz de la fondada de lo Mas de las Matas seguindo lo río Guadalop auguas ent'alto.

Toponimia 
L'oronimo sierra de la Chinebrosa ye transparent y s'ha formau a partir de la localidat homonima que ye en la suya versant sud y que en la baixa Edat Meya a partir de la suya subinfeudación a los Blasco d'Alagón tenió una importancia relativa respecto a las atras localidaz con terrenos en la sierra, de fueras de Calanda.

En La Codonyera esta sierra recibe la denominación de siarra de la Torre de Sant Marc.

Cheolochía 
Ye un cabalgamiento de materials churasicos y cretacios relacionaus con l'anticlinal de Calanda sobre los materials cenozoicos de la depresión d'Ebro que representan lo suyo semontano septentrional. A lo sud de la sierra ye la fondada de lo Mas de las Matas.

Encara que bi ha un predominio de calsineras, en un afloramiento de la formación arenas d'Utriellas (Cretacio), bi ha una mena de caolín.

Hidrografía 
La versant norte desaugua enta los ríos Mezquín y Guadalop, la versant sud lo fa enta lo río Alcherez a traviés de barrancos como lo barranco del Comendador y lo Barranc Cerroig. Lo río Guadalop desparte la sierra de la Chinebrosa d'atras sierras relacionadas con l'anticlinal de Calanda a l'ueste (Penyas Blancas, Bertolines).

Se veiga tamién 
Castiello de Bunyuel.

Referencias

Bibliografía 
 Eduardo Viñuales Cobos (coordinador): Red natural de Aragón. nº 15, Bajo Aragón Prames, 2007.
 José Luis Peña Monné et al. : Geomorfología de la Provincia de Teruel. Instituto de Estudios Turolenses, 1984.
 Instituto Geológico y Minero de España: Mapa Geológico de España E 1:50.000. Calanda. Servicio de publicaciones de Ministerio de Industria y Energía, 1978.
 Instituto Geológico y Minero de España: Mapa Geológico de España E 1:50.000. Castelserás. Servicio de publicaciones de Ministerio de Industria y Energía, 1978.

Chinebrosa
Chinebrosa
Chinebrosa
Chinebrosa
La Chinebrosa
Calanda
La Torre de Viliella
La Cerollera
La Canyada de Beric